## Επιστροφή Δείτε τις εργασίες μας κάνοντας κλικ εδώ , εδώ και εδώ

Ο μάντης σε σχέση με το κείμενο (Ομάδα 2)

1. Μέσω του παιχνιδιού που συνοδεύει το λογισμικό « Δημόσιος και Ιδιωτικός βίος στην Αρχαία Ελλάδα», επισκεφθείτε τα σπουδαιότερα αξιοθέατα του αρχαίου Πειραιά, κρατώντας σύντομες σημειώσεις για το καθένα και αναλυτικές για το χώρο στον οποίο έγινε η μάχη. Αφού αξιοποιήσετε και τις τοπογραφικές πληροφορίες που περιέχονται στον εμψυχωτικό λόγο του Θρασύβουλου που προηγήθηκε, να ανασυνθέσετε το σκηνικό της μάχης, ώστε να γίνουν κατανοητά τα αίτια της νίκης των επαναστατών. Στη συνέχεια, να δημιουργήσετε μια παρουσίαση (15-20 διαφανειών) για να γνωρίσουν και οι συμμαθητές σας τα αξιοθέατα του Πειραιά, το χώρο της μάχης (Μουνιχία), τις θέσεις και τις δυνάμεις των αντιπάλων.

2. Στο κείμενο φαίνεται να είναι καταλυτικός ο ρόλος της μοίρας και η νίκη να έρχεται ως αποτέλεσμα συνωμοσίας θεϊκών ή μεταφυσικών δυνάμεων. Εσείς, ποιο πιστεύετε ότι ήταν το αίτιο της νίκης των δημοκρατικών, η συμβουλή του μάντη ή οι ευρύτεροι συσχετισμοί των αντιπάλων; Ο Θουκυδίδης, σε ένα απόσπασμα ( Ιστορία, Γ 74) που θα δείτε στο δεύτερο τετράμηνο για μια αντίστοιχη περίπτωση αναφέρει:

Διαλιπούσης δ' ἡμέρας μάχη αὖθις γίγνεται καὶ νικᾷ ὁ δῆμος χωρίων τε ἰσχύι καὶ πλήθει προύχων· αἵ τε γυναῖκες αὐτοῖς τολμηρῶς ξυνεπελάβοντο βάλλουσαι ἀπὸ τῶν οἰκιῶν τῷ κεράμῳ καὶ παρὰ φύσιν ὑπομένουσαι τὸν θόρυβον.

[ Μετάφραση: Στ. Παπακωνσταντίνου «Έπειτα από διάλειμμα μιας μέρας, ξαναγίνεται μάχη και νικούν οι δημοκρατικοί, καθώς οι θέσεις τους ήταν πιο οχυρωμένες και υπερείχαν αριθμητικά. Εξάλλου τους βοήθησαν αποφασιστικά και οι γυναίκες, χτυπώντας με τόλμη από τα σπίτια τους με πήλινα σκεύη και υπομένοντας το θόρυβο της μάχης, ξεπερνώντας τη φύση τους» ]

Μετά από αυτό να προχωρήσετε σε μια πρώτη σύγκριση- αξιολόγηση των δύο ιστορικών, συνθέτοντας μια σύντομη παράγραφο (70-90 λέξεων) με τη μέθοδο της σύγκρισης- αντίθεσης.

3. Στην αρχαιότητα υπήρχε η άποψη ότι οι μελλοθάνατοι έχουν προφητικές ικανότητες. Αφού ακούσετε το ηχογραφημένο απόσπασμα, από την Ιλιάδα, να τεκμηριώσετε τη συγκεκριμένη άποψη και να εξηγήσετε επιχειρηματολογώντας, αν αυτό ισχύει και στην περίπτωση του μάντη.

4. Οι δημοκρατικοί, μετά τη νίκη τους πήραν μόνο τα όπλα και δεν «σκύλευσαν» τους νεκρούς. Αφού ακούσετε το ηχογραφημένο απόσπασμα, από την Ιλιάδα και αφού μελετήσετε το απόσπασμα από την Αντιγόνη του Σοφοκλή (στίχοι 18-38), να αναζητήσετε τους λόγους ή τα κίνητρα που αιτιολογούν τη μια ή την άλλη συμπεριφορά. Αφού αναζητήσετε και στη σύγχρονη εποχή παρόμοιες συμπεριφορές, να συνθέσετε μια σύντομη παρουσίαση, (8-10 διαφανειών) σχετικά με το θέμα, Μια από τις διαφάνειες να επεξηγεί τη φράση «περιύβριση μνήμης νεκρού». Να συνοδεύετε τις διαφάνειες με σχετικές εικόνες (από το χώρο της τέχνης), όπου αυτό είναι εφικτό.